Ադլեր (Սոչի)

Ադլեր (ռուսերեն՝ Адлер), քաղաքային շրջան Ռուսաստանի Կրասնոդարի երկրամասի Սոչի քաղաքում, հանդիսանում է Ադլերի շրջանի վարչական կենտրոնը։ Գտնվում է Սոչի քաղաքի կենտրոնից 23 կմ հարավ-արևելք, Մզիմթա գետի աջ և ձախ ափերին։ Սև ծովի ափի երկայնքով` շուրջ 17 կմ ձգվում է Կուդեպստա գետի ձախ ափից մինչև Աբխազիայի սահմանի մոտ գտնվող Փսոու գետի աջ ափը։ Երկաթուղային կայարան է, նավահանգիստ և բուժավայր։ Ադլերում է գտնվում Սոչիի օդանավակայանը։

Պատմական ակնարկ 

Մզիմթա գետի գետաբերանում, առաջին ռուսական ամրությունը հիմնվել է 1837 թվականի հունիսի 18-ին և գոյատևել մինչև 1854 թվականը։ Ամրության հարևանությամբ գտնվում էր աբխազական Լիեշ բնակավայրը, որը միջնադարում հայտնի էր, որպես Ջենովայի հանրապետության գաղութային առևտրավան` Layso անունով։ Մինչ Ռուսական կայսրությանը միավորվելը, այս հողերը գտնվում էին աբախազական սաձերի Արեդբա իշխանական տոհմի կառավարման ներքո։ Այդ իշխանները գետաբերանում ունեին նավակայան, որի միջոցով առևտուր էին անում Թուրքիայի հետ։ Թուրքերեն լեզվով այդ տեղանքը կոչվում էր Artlar (Արտի, Արիդլեր կամ Արեդ-կիտ)։ Այդ անվանումն էլ ռուսերենում դարձել է Ադլեր և վերջնականապես ամրապնդվել բնակավայրի վրա։

1910 թվականին, Ադլերում, ռուս ռազմական գործիչ Դանիիլ Դրաչևսկու կողմից հիմնադրվել է «Հարավային մշակաբույսեր» զբոսայգին, իսկ 1927 թվականին կազմավորվել է Ադլեր ամառանոցային ավանը, որը յոթ տարի անց վերակազմավորվել է բանվորական ավանի։ 1934 թվականին, Համառուսական կենտրոնական գործադիր կոմիտեի որոշմամբ, Սոչի քաղաքին ինքնուրույն վարչա-տնտեսական միավորման արժանացնելու հետ կապված, Սոչիի շրջանի շրջկենտրոնը տեղափոխվել է գյուղ Ադլեր` պահպանելով նախկին անվանումը։ 1961 թվականին, Լազարևսկոյե ավանի հետ միասին, Ադլերը ընդգրկվել է Սոչի քաղաքի կազմի մեջ։

Ադլերի հիմնադրման թվական է համարվում 1869 թվականը։

Տեսարժան վայրեր 

Ադլերն ունի բազմաթիվ հանգստյան տներ, բուժավայրեր, առողջարաններ և հյուրանոցներ։ Այն զբոսաշրջության զարգացած կենտրոն է։ Տեսարժան վայրերից կարելի է առանձնացնել օվկիանոսարիումը, դելֆինարիումը, Ադլերի շրջանի պատմության թանգարանը, «Հարավային մշակաբույսեր» զբոսայգին, Սոչի Պուրակը և Օլիմպիական պուրակը, որտեղ 2014 թվականին անց են կացվել ձմեռային օլիմպիական խաղերը։

Ադլերում է գտնվում Սոչիի հինգ հայկական եկեղեցիներից մեկը` Սուրբ Սարգիս եկեղեցին (1993 թ.):

Ծանոթագրություններ

Գրականություն 

 Зверев К. В. Адлер. — Краснодар, 1973
 Ерланов А. Курорт Адлер. — Краснодар, 1981

Ռուսաստանի առողջարաններ
Սոչի
Ռուսաստանի բնակավայրեր
1869 թվականին հիմնադրված բնակավայրեր